钦定古今图书集成/明伦汇编/宫闱典/第005卷 > 《天宝宫词十二首》〈录十首〉顾德辉
## 钦定古今图书集成/明伦汇编/宫闱典/第005卷 > 《天宝宫词十二首》〈录十首〉顾德辉

天宝鸡坊宠贾昌，宫中蝴蝶上钗梁。锦䙀昼浴天骄
子，绛节朝看王大娘。芍药金栏开内苑，蒲萄玉盏酌
《西凉》。月支十万资胭粉，独有三姨素面妆。

莲花池畔暑风凉，玉竹回文宝簟光。贪倚画屏调翡
翠，误开金锁放鸳鸯。轻绡披雾夸新浴，堕髻欹云衒
晚妆。笑对女牛私语处，长生殿下月中央。

五色卿云护帝城，春风无处不关情。小花静院偷吹
笛，淡月闲房背合筝。凤爪擘柑封钿合，龙头泻酒下
瑶罂。后宫学做《金钱会》，香水兰盆浴化生。

秘阁香残日影移，灯分青玉刻盘螭。琵琶凤结红文
木，弦索蚕缫绿水丝。金屋有花频赌酒，玉枰无子不
弹碁。《传宣》趣发明驼使，南海今年进荔支。

虢国来朝不动尘，障泥一色绣麒麟。朱衣小队高呵
道，粉笔新图遍写真。宝雀玉蝉簪翠髻，银鹅金凤踏
文茵。一从羯鼓催春后，不信司花别有神。

“五王马上打球归，赢得宫花献贵妃。乐起阁门边奏
少，祸因台寺谏书稀。”侍儿随幸皆颁紫，骰子蒙恩亦
赐绯。姊妹相从习歌舞，何人能制“《柘黄》衣。”

新制《霓裳》按舞腰，笑他飞燕怕风飘。玉簪倒卧蟠条
脱，金凤斜飞上步摇。云母屏开齐奏乐，沉香火底并
吹箫。只因野鹿衔花去，从此君王罢早朝。

宫衣窄窄小黄门，踯躅初开赐缥盆。夜月不窥鹦鹉
冢，春风每忆凤皇园。爱收花露消心渴，怕解金诃见
爪痕。只有椒房老宫监，白头一一话《开元》。

五家第宅近天家，侍女都封系臂纱。池上桃开销恨
树，阁中香进助情花。风回辇道鸾铃远，日射龙颜雉
扇斜。韩虢并骑官厩马，醉搀丞相踏堤沙。

十三女子擘箜篌，选作梨园第一流。却道荷花真解
语，岂知萱艸本忘忧。红鸾不照深宫命，翠凤常看破
镜羞。舞得太平并“万岁，五年谁赐锦缠头？”